Pavel Gubarev vuonna 2014
**Pavel Jurjevitš Gubarev** (ven. Павел Юрьевич Губарев, ukr. Губарєв Павло Юрійович; s. 10. maaliskuuta 1983 Sjevjerodonetsk) on ukrainalaissyntyinen, venäläistynyt militantti ja poliittinen aktivisti. Hän edusti aikoinaan Donetskin kansantasavaltaa ja liittyi sitten Venäjän joukkoihin.

Gubarev kuului aikoinaan uusnatsien Venäjän kansallinen yhtenäisyys -järjestöön. Hän työskenteli pienyrittäjänä Donetskissa. Vuonna 2014 Gubarev johti kapinallisten puolisotilaallista "kansanmiliisiä", joka otti haltuunsa useita hallintorakennuksia Itä-Ukrainassa. Hänet julistettiin 1. maaliskuuta 2014 Donetskin kansantasavallan "kuvernööriksi", mutta hän joutui 6. maaliskuuta 2014 Ukrainan turvallisuuspalvelun pidättämäksi epäiltynä muun muassa Ukrainan alueellisen koskemattomuuden loukkaamisesta. Gubarev siirrettiin Kiovaan, mutta hänet vapautettiin toukokuussa 2014 vankienvaihdossa kolmea kaapattua Ukrainan turvallisuuspalvelun edustajaa vastaan. Gubarev selviytyi vuonna 2014 ainakin yhdestä murhayrityksestä, separatistien mukaan myös toisesta.

Gubarev väistyi myöhemmin "kuvernöörin" asemastaan jäädessään muiden separatistijohtajien varjoon. Hän oli yksi Novorossija-hankkeen johtohahmoista ja johti Donetskin kansantasavallan puolustusministeriön mobilisaatio-osastoa. Helmikuussa 2022 Gubarev liittyi Venäjän joukkoihin täysimittaisessa hyökkäyksessä Ukrainaan. Toukokuussa 2023 hänestä tuli yksi ultranationalistisen Vihaisten patrioottien klubi -järjestön johtajista. Gubarev arvosteli Venäjää Ukrainan armeijan kykyjen aliarvioinnista. Lisäksi hän vaati osalle ukrainalaisista lähettämistä uudelleenkoulutusleirille ja esitti, että kaikille tämäkään "ei riitä". Gubarev on Igor Girkinin läheinen tukija ja liittolainen. 21. heinäkuuta 2023 Venäjän poliisi otti hänet kiinni Moskovassa hänen osoitettuaan oikeustalon ulkopuolella mieltään Girkinin pidätystä vastaan. Kiinniotto tehtiin Gubarevin ollessa puhumassa Girkinin tapauksesta lehdistölle. Hänet vapautettiin noin tunnin kiinnioton jälkeen.

Gubarevilla on vaimo Jekaterina Gubareva ja kolme lasta.

Lähteet
-------

1. 1 2 3  Губарев Павел Юрьевич / Губарєв Павло Юрійович / Gubarev Pavel Yurevich Myrotvorets, viitattu 2.1.2024 (englanniksi)
2. 1 2 3  Brendan Cole, Russian Official Calls for Ukrainians' 'Genocide', Creating Patriot 'Camps' Newsweek 30.9.2023, viitattu 2.1.2024 (englanniksi)
3. 1 2  Halya Coynash, Putin’s Neo-Nazi Helpers Kharkiv Human Rights Protection Group 10.3.2014, viitattu 2.1.2024 (englanniksi)
4. 1 2  Treasury Targets Additional Ukrainian Separatists and Russian Individuals and Entities U.S. Department of the Treasury 19.12.2014, viitattu 2.1.2024 (englanniksi)
5. ↑  Rebel leader released in exchange for Ukrainian security men-separatists Reuters 7.5.2014, viitattu 2.1.2024 (englanniksi)
6. 1 2 3  Girkin Associate Briefly Detained In Moscow Radio Free Europe/Radio Liberty 22.7.2023, viitattu 2.1.2024 (englanniksi)
7. ↑  Jennifer Monaghan, Ukraine Rebel Leader Hospitalized After Assassination Attempt, Wife Says The Moscow Times 13.10.2014, viitattu 2.1.2024 (englanniksi)
8. ↑  Valentyna Romanenko, After arrest of Russian pro-war nationalist Girkin, his henchman Gubarev was detained near court Ukrajinska Pravda 21.7.2023, viitattu 2.1.2024 (englanniksi)
9. ↑  Pavel Gubarev, associate of Igor Strelkov, reportedly investigated for extremism Meduza 23.7.2023, viitattu 2.1.2024 (englanniksi)